
Persongalleri

Jenny Lyng, eldste datter i familien Lyng, gift med Viktor Mørch

Viktor Mørch, arkitekt, gift med Jenny

Leif Lyng, Jennys far

Ingvald, Ivar, Josefine, Severin, Peder og Abelone Lyng, Jennys søsken

Kitty West, Leif Lyngs andre kone

Frida Isaksen, Jennys barndomsvenninne, Kittys datter

Gerhard Mørch, Viktors far

Nora og Wilhelm Mørch, Viktors søsken

Victoria Nikoline Falch, husfrue i Einarvikgata, enke

Ludvig Borgen, lærer

Hildur, husjomfru hos enkefru Falch

Brita, tjenestejente hos enkefru Falch

Gina Grøndal, Jennys venninne

Hans Ludvigsen, ingeniør, gift med Gina

Silja Ludvigsen, Hans Ludvigsens datter

Liv, Ginas datter med Jon Enoksen.

Gjertrud Grøndal, Ginas mor

Sanna, Hallvard og Asbjørn, Ginas søsken

Kornelius Jensen, Gjertruds nye ektemann

Pauline Storvik, Jennys venninne, gift med Ivar

Martha, Karen, Sara, Olaf og Randulf, Paulines søsken

Elida Dalen, Paulines mor, gift med Albert Dalen

Albert Dalen, Paulines far

Halvor Hagen, Jennys nabo på Hamna

Laura, tidligere kjøkkenjente på Kristiania Folkekjøkken

Leonora Bjerke, sosietetsfrue fra Kristiania

Gustav Granli, Kittys halvbror, gift med Leonora

Ada Olsen, driver en tobakksforretning

Per og Kari, Adas barn

Tore Simonsen, kjøpmann

Jytte – nyutdannet lærerinne, Jennys venninne

Karla Jensen, driver Jensens kolonial.


Slik sluttet forrige bok,
Uten tillit:

En halvtimes tid senere la hun boken i vesken og gjorde seg klar til å gå hjem. Ute var det ikke lenger noen elever å se, men da hun kom til parken like nedenfor, fikk hun øye på klassen som lekte sisten og hadde det veldig morsomt. Det var hyggelig å se at de fikk utfolde seg fysisk og drive med lek og idrett, tenkte hun og stanset for å se på dem.

I det samme hørte hun et stønn og like etter et skrik. Hva var det?

Hun kikket seg rundt og oppdaget at det var noen som slåss i et buskas lenger borte. Jenny hastet bort dit og så til sin forskrekkelse at Oleif og Klaus var i full gang med å slå løs på Alfons. Han gråt og ba for seg, men de bare fortsatte.

– Slutt med en gang! ropte hun og grep Oleif i jakkekragen. – Ka e det dokke finn på?

– Han er frekk og fortjener det, snerret Oleif sint som en fresende okse.

– Ingen fortjene å få juling, sa Jenny. – Hjelp han opp no.

– Aldri i verden, sa Oleif. – Han er en drittunge og vil alltid være det!

Jenny måtte virkelig kjempe for å beherske seg. Hvordan våget han å være så frekk mot voksne folk, og til og med mot sin egen lærerinne?

Imellomtiden hadde heldigvis Klaus hjulpet Alfons opp. Jenny rakte gutten lommetørkleet sitt for at han kunne tørke snørr og tårer, og så seg rundt etter gymnastikklæreren, men han var ikke å se.

– Dokke e nødt til å bli med mej.

– Hva? Nei, det var han som begynte, sa Oleif og pekte på Alfons.

– Det skal oss fort finne ut av, sa hun og tok alle tre med seg tilbake til skolen. Hun var nødt til å gjøre noe for å få en slutt på dette med en gang, så fikk hun heller kontakte gymnastikklæreren etterpå.

Klaus så ut til å angre seg, men Oleif hadde et frekt smil om munnen da hun viste vei til kontoravdelingen. Det opprørte henne enda mer og styrket beslutningen om at å ta dem med seg til rektoren var det eneste riktige. Uansett hva lille Alfons hadde gjort, fortjente han ikke å bli banket opp.

Jenny glemte helt å banke på døren til rektors kontor, bare åpnet den og skjøv alle tre guttene innenfor.

Hartvigsen reiste seg forskrekket fra skrivebordet. – Hva i alle …? Oleif, hva …?

– Rektor Hartvigsen, avbrøt Jenny fortsatt opprørt. – Du e nødt til å ta en prat med dissa to her, sa hun og dyttet Oleif og Klaus lenger inn i rommet. – Ej tok dei på fersk gjerning …

– Pappa, det er ikke sant!

Jenny stirret forskrekket på Oleif. Var rektor Hartvigsen faren hans?

Ålesund, september 1906

Hartvigsen var blitt helt illrød i ansiktet. Han trakk pusten flere ganger og stirret olmt på Jenny. – Hva i herrens navn er dette? Jeg finner meg ikke i å … I det samme ringte telefonen. – Vent, jeg må ta denne, sa han og viftet med hånden for at de skulle gå ut.

For Jenny, som hadde innsett fadesen, føltes det som et Guds under, og hun skyndte seg å skysse guttene ut i korridoren. Så fort døren til rektors kontor hadde gått igjen, trakk hun pusten dypt. Hun burde ha visst at Oleif var sønnen til Hartvigsen. Navnene på elevenes foreldre sto i dagboken hun hadde fått utdelt samme morgen. Spørsmålet var bare om hun ville ha handlet annerledes om hun hadde visst det.

I det samme dukket kontordamen, Hanna Lindstad, opp. – Er det noe som står på? spurte hun og så spørrende fra den ene til den andre.

– Eh … Han Hartvigsen ba oss vente litt. Han fekk en telefon.

Frøken Lindstad nikket, men så oppdaget hun at Alfons gråt. – Men kjære deg, sa hun og sank ned på kne foran gutten. – Hva er det som har skjedd? Du blør jo, sa hun og studerte kneet hans.

Alfons sa ingenting, bare hulket høyere og tørket vekk snørr og tårer med lommetørkleet som Jenny hadde gitt ham.

– Stakkars deg. Bli med meg, så skal jeg rense såret og ta på et plaster …

Hun tidde brått da døren til rektors kontor gikk opp og Hartvigsen tittet ut.

– Dere kan gå, gutter.

Jenny åpnet munnen for å protestere, men lukket den da rektoren rettet en pekefinger mot henne.

– Og du, fru Mørch, kan komme inn hit! Han snudde på hælen og trampet inn på kontoret igjen.

Oleif og Klaus la på sprang, mens Alfons ble stående.

– Jeg tar meg av Alfons, sa frøken Lindstad diskré og sendte henne et medfølende blikk. – Det kommer nok til å ordne seg.

– Takk. Jenny følte seg helt skjelven da hun gikk tilbake til kontoret, der Hartvigsen hadde tatt plass bak skrivebordet igjen.

– Sitt ned!

Jenny nikket ydmykt og sank ned på stolen på den andre siden av skrivebordet. Prøvetiden hennes var på en måned, men nå fryktet hun at hun ville bli oppsagt allerede etter den første dagen.

– For å gjøre det helt klart, vil jeg ha meg frabedt slik oppførsel av mine ansatte. Jeg forventer en viss respekt og spesielt fra en nyansatt.

Jenny svelget tungt. – Ej beklaga, herr Hartvigsen. Ej tenkte mej ikkje om …

– Min sønn er en meget begavet gutt, fortsatte han som om hun ikke hadde sagt noe som helst. – Oleif er den beste i klassen i alle fag. Han har en utmerket rettferdighetssans. Jeg kan forsikre deg om at det ikke er han som er syndebukken her.

– Men … Ej såg det jo. Dei banka han …

– Ikke avbryt meg! brølte han så høyt at Jenny skvatt. Deretter trakk han pusten sakte inn gjennom nesen og satte blikket i henne. – Tror du virkelig at jeg vil tillate at sønnen til den kvinnen skal få ødelegge min sønns renommé? Nei, ærlig talt. Den guttungen har ikke gjort noe annet enn ugagn siden han begynte her.

Jenny stirret skrekkslagen på ham og fant det best å tie. Hun ante ikke hvem Alfonsʼ mor var, men hun var tydeligvis uglesett av rektoren. At sønnen skulle lide for det, var imidlertid dypt urettferdig. – Men … Hun tidde brått da det banket på døren og frøken Lindstad tittet inn.

– Unnskyld, Hartvigsen … Herr Blomberg vil gjerne snakke med deg …

Hartvigsen sendte henne et irritert blikk. – Be ham vente. Jeg …

Han tidde da gymnastikklæreren dukket opp bak frøken Lindstad. – Beklager avbrytelsen, men jeg vil gjerne ha et ord med i laget her. Det var nemlig jeg som hadde ansvaret for guttene i sted, og jeg burde ha fulgt bedre med. Han stanset foran Jenny, smilte høflig og strakte frem hånden. – Vi har visst ikke hilst på hverandre før. Aslak Blomberg, klasseforstander og gymnastikklærer.

Jenny reiste seg og presenterte seg. Hun hadde kun sett herr Blomberg på avstand tidligere på dagen, da han var ute på skoleplassen og mosjonerte med elevene. – Det e første dagen min, så …

– Jeg hadde tenkt å ta kontakt i matpausen, men jeg så deg ikke på lærerværelset. Etter det jeg har forstått, vil vi se ganske mye til hverandre fremover. Hartvigsen har gitt meg oppgaven å være din veileder. Ikke sant? la han til og nikket til rektoren.

Hartvigsen så først surt på ham, men nikket motvillig til slutt. – For så vidt … Men la oss nå få denne saken overstått …

– Det hele er nok min feil, herr Hartvigsen, og jeg beklager det som skjedde. Jeg skulle ha informert fru Mørch om hvor spent forholdet mellom de guttene er.

Jenny så forundret på mannen som sto der og forsvarte henne, og deretter på rektoren som heldigvis hadde roet seg litt ned. Det var ingen tvil om at han hadde en viss respekt for gymnastikklæreren.

– Du skulle kanskje ha gjort det, ja, sa Hartvigsen kort.

– Det har nok vært mye for henne å sette seg inn i, sa Blomberg. – og hun kunne jo heller ikke vite hvordan alt henger sammen.

– Så sørg for at hun blir klar over det.

– Selvfølgelig, sa Blomberg. Han snudde seg mot Jenny og sendte henne et vennlig blikk. – Bli med meg inn på lærerværelset, så får vi ordnet det med det samme.

Jenny sukket lettet da de hadde kommet ut i korridoren. – Takk, herr Blomberg.

– Skulle bare mangle. Det er ikke greit å falle i unåde hos Hartvigsen. Han smilte forsiktig og pekte på døren til lærerrommet. – La oss gå inn dit, så vi får snakket sammen i fred og ro.

Det var ingen andre på lærerrommet, og de tok plass i en sittegruppe.

– Ble du skremt? sa han og gransket henne litt.

– Å, ja … Ej burde ha visst at han Oleif va sønnen hans. Men guten må likevel kunne stå til rette for det han he gjort. Han kan ikkje få lov til å plage andre.

– Det er helt sant. Og det har foregått over en tid nå. Jeg forsøkte å ta det opp med Sivertsen, guttenes forrige lærer, men det var som å snakke til en stein. Han brydde seg overhodet ikke. Og det gjorde ikke saken noe bedre at Sivertsen er bestekamerat med Hartvigsen.

– Han Oleif kan ikkje få holde på slik. Han prøvde sej i timen i dag også.

Blomberg nikket. – Jeg skjønner at du gjerne vil gjøre det riktige, men akkurat nå gjør du klokt i å gjøre det som er best for deg. Du har prøvetid, ikke sant?

– Ja. Jenny så ned på fingrene sine.

– Ikke vær bekymret. Jeg tror vi klarte å ro stormen av for denne gangen.

– Vi? Nei, det va du som redda mej ut av situasjonen. Og det e ej veldig takknemlig for. Men viss dei gutane skal fortsette på samme måte, veit ej ikkje ka ej skal gjer.

Hun fortalte at Hartvigsen hadde ledd høyt da Oleif hadde tatt luen til Alfons i friminuttet. Han mente at gutten måtte tåle såpass.

– Det er veldig leit, men Hartvigsen vil åpenbart ikke legge skylden på sin egen sønn.

Jenny følte håpløsheten sige innover seg. Hun var helt avhengig av rektorens godvilje for å kunne fortsette.

– Ikke mist motet, sa Blomberg og lente seg litt frem på stolen. – Det kommer nok til å ordne seg.

– Korsen?

– Problemet med Alfons er ikke borte, såpass er helt klart. Men hvis vi samarbeider, skal vi nok klare å få kontroll på det.

– Gutane he nok mista all respekt for mej no …

– Det tror jeg ikke. De har heller skjønt at du er handlekraftig og ikke lar deg pille på nesen.

Jenny svarte ikke, for hun var overbevist om at han bare sa det for å trøste. Hun hadde dummet seg ut overfor guttene, og de var garantert klar over at rektoren ikke ville refse sin egen sønn.

– Var det sånn at du går på lærerskolen i Volda?

– Ja, andre året. Men ej e der sjelden, for ej skal gå opp som privatist.

– Da har du nok å gjøre. Bare si ifra dersom du trenger hjelp til noe. Det er ikke så mange årene siden jeg tok eksamen selv.

Jenny smilte. Det var godt å vite at han var villig til å hjelpe henne.

Da skoleklokken ringte, reiste Blomberg seg med en gang. – Jeg må dessverre gå nå. Guttene venter.

– Du må vel det …

– Men vi kan gjerne snakkes mer på onsdag. Kanskje i et friminutt? Vi kan gå igjennom klasselistene og se litt mer på de ulike fagene.

– Ja. Det kan oss gjer. Jenny reiste seg. – Takk for alt sammen. Uten dej ville ej antakelig ha fått sparken.

– Det tviler jeg på. Hartvigsen trenger deg like mye som du trenger ham. Det var faktisk et stort problem å skaffe noen til å ta Sivertsens klasse, så han er nok glad for at du tok jobben.

